สรุปภาวะตลาดต่างประเทศ ประจำวันที่ 11 ธ.ค. 2562
สรุปภาวะตลาดต่างประเทศ ประจำวันที่ 11 ธ.ค. 2562
สรุปภาวะตลาดต่างประเทศ ประจำวันที่ 11 ธ.ค. 2562
12 ธ.ค. 2562

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (11 ธ.ค.) หลังจากธนาคารกลางสหรัฐ (เฟด) มีมติคงอัตราดอกเบี้ยในการประชุมครั้งล่าสุด พร้อมกับส่งสัญญาณว่าจะตรึงอัตราดอกเบี้ยยาวจนถึงสิ้นปีหน้า ขณะที่นักลงทุนยังคงจับตาการเจรจาการค้าระหว่างสหรัฐและจีน ท่ามกลางความหวังที่ว่า ทั้งสองฝ่ายจะสามารถบรรลุข้อตกลงได้ก่อนเส้นตายวันที่ 15 ธ.ค. ซึ่งเป็นวันที่สหรัฐมีกำหนดเรียกเก็บภาษีสินค้านำเข้าครั้งใหม่จากจีน
ดัชนีเฉลี่ยอุตสาหกรรมดาวโจนส์ปิดที่ 27,911.30 จุด เพิ่มขึ้น 29.58 จุด หรือ +0.11% ขณะที่ดัชนี S&amp;P500 ปิดที่ 3,141.63 จุด เพิ่มขึ้น 9.11 จุด หรือ +0.29% ส่วนดัชนี Nasdaq ปิดที่ 8,654.05 จุด เพิ่มขึ้น 37.87 จุด หรือ +0.44%
 
ตลาดหุ้นยุโรปปิดปรับตัวขึ้นเล็กน้อยเมื่อคืนนี้ (11 ธ.ค.) ท่ามกลางบรรยากาศการซื้อขายที่เป็นไปอย่างระมัดระวัง ขณะที่นักลงทุนรอดูความคืบหน้าในการเจรจาทำข้อตกลงการค้าระหว่างสหรัฐและจีน โดยสหรัฐมีกำหนดเส้นตายที่จะเก็บภาษีนำเข้าสินค้าจีนเพิ่มขึ้นอีกในวันที่ 15 ธ.ค.นี้ นอกจากนี้ นักลงทุนยังรอดูผลการเลือกตั้งทั่วไปของอังกฤษ รวมถึงผลการประชุมธนาคารกลางสหรัฐ (เฟด) และธนาคารกลางยุโรป (ECB) ในวันพฤหัสบดีนี้ด้วย
ดัชนี Stoxx Europe 600 บวก 0.22% ปิดที่ 406.22 จุด
 
ตลาดหุ้นลอนดอนปิดบวกเล็กน้อยเมื่อคืนนี้ (11 ธ.ค.) โดยหุ้นกลุ่มส่งออกได้แรงหนุนจากเงินปอนด์ที่อ่อนค่าลง และนักลงทุนมีความหวังว่า สหรัฐจะเลื่อนการเก็บภาษีนำเข้าสินค้าจีนซึ่งกำหนดไว้ในวันที่ 15 ธ.ค.นี้
ดัชนี FTSE 100 ตลาดหุ้นลอนดอนปิดที่ 7,216.25 จุด เพิ่มขึ้น 2.49 จุด หรือ +0.03%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (11 ธ.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) ระบุว่า สต็อกน้ำมันดิบของสหรัฐเพิ่มขึ้นในสัปดาห์ที่แล้ว ซึ่งสวนทางกับที่นักวิเคราะห์คาดการณ์ว่าจะลดลง
สัญญาน้ำมันดิบ WTI ส่งมอบเดือนม.ค. ลดลง 48 เซนต์ หรือ 0.8% ปิดที่ 58.76 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ. ลดลง 62 เซนต์ หรือ 1% ปิดที่ 63.72 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (11 ธ.ค.) โดยได้แรงหนุนจากการอ่อนค่าของสกุลเงินดอลลาร์ ขณะที่นักลงทุนจับตาผลการประชุมของธนาคารกลางสหรัฐ (เฟด) โดยตลาดทองคำนิวยอร์กปิดทำการซื้อขายก่อนที่คณะกรรมการเฟดจะแถลงมติอัตราดอกเบี้ย
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 6.9 ดอลลาร์ หรือ 0.47% ปิดที่ 1,475.00   ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 14.7 เซนต์ หรือ 0.88% ปิดที่ 16.849 ดอลลาร์/ออนซ์
สัญญาพลาตินัมส่งมอบเดือนม.ค. พุ่งขึ้น 16.9 ดอลลาร์ หรือ 1.83% ปิดที่ 939.5 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 16 ดอลลาร์ หรือ 0.9% ปิดที่ 1,885.10 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (11 ธ.ค.) หลังจากธนาคารกลางสหรัฐ (เฟด) มีมติคงอัตราดอกเบี้ยในการประชุมครั้งล่าสุด พร้อมกับส่งสัญญาณว่าจะตรึงอัตราดอกเบี้ยยาวจนถึงสิ้นปีหน้า
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 108.49 เยน จากระดับ 108.73 เยน และอ่อนค่าเมื่อเทียบกับฟรังก์สวิส ที่ระดับ 0.9816 ฟรังก์ จากระดับ 0.9834 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.3164 ดอลลาร์แคนาดา จากระดับ 1.3230 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1138 ดอลลาร์ จากระดับ 1.1095 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3208 ดอลลาร์ จากระดับ 1.3204 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6888 ดอลลาร์สหรัฐ จากระดับ 0.6813 ดอลลาร์สหรัฐ